钦定古今图书集成/明伦汇编/官常典/第500卷 > 张令铎
## 钦定古今图书集成/明伦汇编/官常典/第500卷 > 张令铎

按《宋史》本传：“令铎，棣州厌次人。少以勇力隶军伍。后
唐清泰中，补宁卫小校。晋初，改隶奉国军。汉乾祐中，
从周太祖平河中，以功迁奉国军指挥使。广顺初，迁
控鹤指挥使，累迁本军左厢都指挥使，领虔州团练
使。从世宗征淮南，移领虎捷左厢，加常州防御使。再
征寿春，命与龙捷右厢柴贵分为京城左右厢巡检。”
世宗将北征，命与韩通、高怀德领兵先赴沧州，又副
韩令坤为霸州部署，率兵戍守。恭帝即位，授侍卫亲
军步军都指挥使、领武信军节度使。令铎本名铎，以
与“河中张铎”同姓名，故赐今名。宋初，迁马步军都虞
候，领陈州节制。太祖征李筠，以令铎为东京旧城内
都巡检。建隆二年，出为镇宁军节度。帝为皇弟兴元
尹光美娶其第三女，开宝二年来朝，被病，车驾临问，
赐帛五千匹、银五千两，并赐其家人甚厚。明年春，卒
于京师，年六十。帝甚悲悼，赠侍中。令。铎性仁恕，尝语
人曰：“我从军三十年，大小四十馀战，多摧坚陷敌，未
尝妄杀一人。”及卒，人多惜之。